Situl arheologic Romula-Reșca din Dobrosloveni (Olt), coordonat de Universitatea din București, propus pe lista Patrimoniului Cultural Mondial UNESCO

Situl arheologic Reșca-Romula din localitatea Dobrosloveni din județul Olt, care este coordonat științific din anul 2013 de Universitatea din București, a fost propus pe lista Patrimoniului Cultural Mondial UNESCO, privind Limesul roman în Dacia.
Cel mai mare oraș român de la sud de Carpați
Situl arheologic Reșca-Romula, cu cele peste 306 hectare ale sale, a fost cel mai mare oraș roman de la sud de Carpați, acolo fiind și reședința guvernatorului provinciei Dacia Inferior (Malvensis). Orașul a fost și un important centru economic și comercial pentru regiunea Dunării de Jos în epoca romană, fiind așezat de-a lungul unui drum roman care lega Grecia de Tracia, Moesia Inferior și Dacia.
Așezat pe terasa vestică a râului Olt, Romula a fost o vreme și un oraș  pe frontiera Imperiului Roman. Importanța sa strategică a reieșit încă din timpul  primului război dintre daci și romani din anii 101-102, când în localitate a fost construit un castru roman, în regiunea ocupată de aceștia. Pe teritoriul orașului ar mai exista încă două castre identificate de Fernando de Marsigli, un căpitan austriac, la finele secolului al XVII-lea. La acestea se adaugă înconjurarea orașului, în anul 248, de către Împăratul Fili Arabul cu un zid de apărare, care în prezent îi poartă numele, în anul în care Roma împlinea 1000 de ani de la fondarea sa, împăratul fiind la Romula.
Universitatea din București, implicată în proiect de aproape șase decenii 
Încă din anul 1965, atunci când au fost demarate primele cercetări sistematice de amploare pe șantierul arheologic Romula-Reșca, Universitatea din București a fost implicată în proiect prin figura renumitului arheolog prof. univ. dr. Dumitru Tudor, decanul Facultății de Istorie a Universității din București de la acea vreme. 
În prezent, Universitatea din București asigură conducerea științifică prin dr. Mircea Negru, colaborează cu Muzeul Județean Olt și Institutul de Arheologie „Vasile Pârvan” din București pentru cercetarea și valorificarea științifică a rezultatelor, având de asemenea susținerea Consiliului Local al comunei Dobrosloveni din județul Olt și al Consiliului Județean Olt în finanțarea și valorificarea turistică a sitului arheologic.
De altfel, șantierul arheologic de la Romula-Reșca a reprezentat în ultimii ani o importantă temă de cercetare pentru profesorii UB. De exemplu, în anul 2017, UB a coordonat proiectului de cercetare intitulat ,,Romula – Capitala provinciei romane Dacia Inferior (Malvensis)”. 
Proiectul a avut loc ca urmare a identificării unei clădiri din epoca romană, situate în zona Fortificației Centrale a sitului arheologic, care păstrează într-o cantitate impresionată fragmente din provincia Dacia romană (peste 1400 de fragmente). Situl arheologic a putut fi vizitat de către participanți, în cadrul Zilelor Porților Deschise.
Universitatea din București a organizat o serie de activități de cercetare care au presupus, printre altele prelevarea unei serii de probe pentru investigații biologice, activitate coordonată de prof. univ. dr. Carmen Chifiriuc, prorector pentru Cercetare al UB și cadru didactic la Facultatea de Biologie, efectuarea de fotografii și înregistrări video aeriene în zona sitului arheologic de către conf. univ. dr. Ionuț Șandric de la Facultatea de Geografie pentru adunarea de informații topografice în sprijinul identificării unor posibile structuri arheologice care vor fi verificate și cercetate în viitor.
În acest scop, conf. univ. dr. Florica Mihuț, cadru didactic la Facultatea de Istorie și director al Centrului de Istorie Comparată a Societăţilor Antice (CICSA), a studiat pe situl arheologic și la Muzeul Romanațiului din Caracal o serie de cărămizi cu impresiuni de sandale romane, ștampile de producători și graffiti.
În aceeași perioadă s-au efectuat sondaje pedologice de către conf. univ. dr. Ionuț Săvulescu, prodecan al Facultății de Geografie a UB, în vedere identificării zonelor de unde s-a extras materia primă pentru producerea cărămizilor romane de la Romula.
Noi perspective în cercetarea și valorizarea acestui sit arheologic
Începând cu 3 iulie 2023 au fost reluate cercetările sistematice pe situl arheologic Romula-Reșca, zona urmând a fi scanată și investigată cu ajutorul echipamentelor moderne, de tip drone. 
Cercetările vor dura aproximativ o lună și vor fi finalizate pe 3 septembrie 2023, după care rezultatele descoperirilor vor fi analizate de către specialiștii în domeniu și diseminate în publicații de impact științific.
Înscrierea fortificației române centrale de la Romula pe Lista Monumentelor UNESCO va fi o recunoaștere a importanței strategice a acestui oraș, aflat pe granița Imperiului Roman, deschizând, astfel, noi perspective în cercetarea și valorizarea acestui sit arheologic, în funcție de importanța sa în cadrul istoriei civilizației romane la Dunărea de Jos.
Romula-Reșca este cel mai mare centru urban roman din Oltenia și un sit arheologic de referință pentru cunoașterea epocii romane în regiunea Dunării de Jos, aflat în atenția instituțiilor abilitate pentru a fi inclus în lista monumentelor istorice UNESCO.
Mai multe informații despre situl arheologic Romula-Reșca din localitatea Dobrosloveni din județul Olt, coordonat de UB, pot fi consultate aici. 

